
1. Abrevieri
AGC – arterita cu celule gigante
AT – arterita Takayasu
CT – computer tomografie
IRM – imagistică prin rezonanță magnetică
PET – tomografie cu emisie de pozitroni
ANCA – anticorpi anti-citoplasmă neutrofilică
GPA – granulomatoză cu poliangiită
PAM – poliangiită microscopică
GEPA – granulomatoză eozinofilică cu poliangiită
EULAR – European Alliance of Associations for Rheumatology
TCZ – tocilizumab
GC – glucocorticoizi
MTX – metotrexat

	Obiectivul acestui ghid este de a descrie traseul de îngrijire al pacienților cu vasculite sistemice. Prezentul ghid a fost elaborat pe baza principalelor recomandări și documente de consens publicate în ultimii ani, incluzând ghiduri europene și internaționale ale societăților de profil, documente de consens, opinii ale experților, precum și reglementările/protocoalele terapeutice naționale relevante. Au fost avute în vedere, în special recomandările europene și americane pentru vasculitele de vase mari și mici (2018 update of the EULAR recommendations for the management of large vessel vasculitis, EULAR recommendations for the management of ANCA-associated vasculitis: 2022 update, 2021 American College of Rheumatology/Vasculitis Foundation Guideline for the Management of Antineutrophil Cytoplasmic Antibody–Associated Vasculitis), precum și documentele/protocoalele terapeutice românești aplicabile, inclusiv Ghidul de tratament al vasculitelor primare sistemice și protocolul terapeutic național pentru vasculite ANCA pozitive — Protocol terapeutic corespunzător poziției nr. 31, cod (L01XC-L04AJ): VASCULITE ANCA POZITIVE – DCI RITUXIMABUM (original și biosimilar). Obiectivul ghidului este de a oferi un cadru practic pentru managementul acestor afecțiuni, integrând datele disponibile din literatură cu aspectele relevante pentru practica medicală curentă. 
Ghidul nu își propune să acopere exhaustiv toate scenariile clinice posibile și nu poate substitui evaluarea individualizată a pacientului. Comorbiditățile, severitatea afectării de organ, riscul terapeutic, riscul infecțios, particularitățile legate de vârstă și status reproductiv, protocoalele locale și resursele disponibile trebuie luate în considerare în aplicarea recomandărilor. Decizia finală aparține medicului curant, care își asumă responsabilitatea adaptării conduitei diagnostice, terapeutice și de monitorizare la particularitățile fiecărui caz.
Vasculitele sistemice sunt boli ale căror manifestări clinice se datorează, în principal, inflamației de la nivelul peretelui vascular. Prezența infiltratului inflamator la nivel vascular reprezintă o caracteristică a acestui grup de boli, dar, datorită variabilității vaselor afectate și a particularităților epidemiologice diferite, există o mare heterogenitate în ceea ce privește manifestările clinice. 
Evoluția acestui grup de boli poate fi destul de variabilă, de la forme ușoare eventual autolimitante, mai ales în anumite forme secundare, odată cu dispariția evenimentului declanșator (infecții, medicamente) până la forme foarte severe, frecvent cu potențial letal. Este motivul pentru care, atunci când suntem în fața unui pacient cu suspiciune de vasculită, este necesară o abordare rapidă și agresivă, atât în ceea ce privește modalitățile de diagnosticare cât și cele de tratament. Recomandările actuale sugerează ca pacienții cu vasculite sistemice să fie urmăriți în centre de expertiză, iar conduita terapeutică să fie stabilită prin colaborare multidisciplinară.
Nomenclatura și clasificarea vasculitelor sistemice 
Se folosește clasificarea rezultată după Conferința de Consens de la Chapel Hill (Chapel Hill Consensus Conference - CHCC) din anul 2012 care împarte vasculitele după dimensiunea vasului afectat în vase mari (aorta și ramurile sale), vase medii (principalele artere viscerale și ramurile lor) și vase mici (artere intraparenchimatoase, arteriole, capilare, dar și venule postcapilare) (Tabelul 1). 
Tabelul 1. Numele și definițiile vasculitelor conform CHCC2012 – adaptat după Jennette JC et al, Arthritis Rheum 2013
	VASCULITE DE VAS MARE
· [bookmark: _Hlk133500500]afectează vasele mari (aorta și ramurile ei) mai frecvent decât alte vasculite. 
· orice tip de vas poate fi interesat, interesează mai frecvent populația feminină
· Arterita Takayasu
· Arterita giganto-celulară

	VASCULITE DE VAS MEDIU
· [bookmark: _Hlk135331513]afectează în principal arterele medii, viscerale și ramurile lor. 
· orice tip de vas poate fi interesat
· Panarterita nodoasă
· Boala Kawasaki

	VASCULITE DE VAS MIC
· afectează predominant vasele mici (artere mici intraparenhimatoase, arteriole, capilare, venule). 
· arterele medii pot fi afectate. 
· VASCULITE PRIN COMPLEXE IMUNE
· Boala anti-membrană bazală glomerulară
· Vasculita crioglobulinemică
· Vasculita prin depunere de IgA
· Urticaria hipocomplementemică (vasculita anti-C1q)
· VASCULITE ANCA POZITIVE
· Granulomatoza cu poliangiită
· Poliangiita microscopică
· Granulomatoza eozinofilică cu poliangiită



VASCULITELE DE VAS MARE
Conform CHCC2012, sunt definite ca vasculite care afectează vasele mari, aorta și ramurile ei. Au doi reprezentanți, arterita giganto-celulară (AGC) și arterita Takayasu (AT) cu caracteristici histologice și imunopatogenie relativ similare. 
ARTERITA GIGANTO-CELULARĂ/ARTERITA CU CELULE GIGANTE (AGC)
AGC este o arterită granulomatoasă ce afectează de obicei aorta și ramurile ei principale. Are tropism pentru vasele de la nivelul capului și gâtului – arterele oftalmice, ciliare posterioare, occipitale, ramurile carotide și vertebrale dar și pentru artera temporală. Între 30 și 70% dintre pacienți pot prezenta inflamație la nivelul vaselor mari. Vârsta de apariție este după 50 de ani, fiind considerată aproape exclusiv o vasculită a populației vârstnice.
Tabloul clinic se datorează în principal modificărilor vasculare de tip ischemic și, în cele mai multe cazuri, este dominat de simptomatologia de la nivelul extremității cefalice (Tabelul 2).
[bookmark: _Hlk62826608][bookmark: _Hlk62772280]Tabelul 2. Simptomele și manifestările clinice sugestive pentru AGC activă, adaptat după Hellmich B, et al. 2018 Ann Rheum Dis 2020

	[bookmark: _Hlk62826657]Semne
	Manifestări clinice la examenul fizic

	Cefalee nou instalată, persistentă localizată frecvent în zona temporală
	Sensibilitate/îngroșarea arterei temporale superficiale la palpare, cu/fără reducerea pulsațiilor

	Simptome constituționale (de ex. scădere în greutate > 2 kg, subfebră, fatigabilitate, transpirații nocturne)
	Sensibilitatea scalpului

	Claudicația mușchilor feței sau a limbii
	Sufluri (în special axilar)

	Simptomatologie vizuală acută (amauroză fugace, pierdere acută de vedere, diplopie)
	Diminuarea pulsului sau tensiunii arteriale la nivelul membrelor superioare

	Simptomatologie de polimialgie reumatică
	Aspecte patologice la examenul oftalmologic de tipul:
- neuropatie optică anterioară ischemică
- paralizie/pareză de nerv oculomotor
- ocluzie de arteră centrală a retinei
- ocluzie de ramuri de arteră retiniană
- ischemie coroidală


	Claudicația membrelor
	



Modificările de laborator sunt destul de limitate, exceptând creșterea semnificativă a markerilor sindromului inflamator. În mod caracteristic VSH-ul este crescut peste 50 mm/h, valorile foarte crescute se corelează cu riscul de apariție al evenimentelor ischemice oftalmice. Proteina C reactivă este și ea crescută. 
Evaluarea imagistică este obligatorie deoarece poate evidenția atât alterări arteriale precoce, de tip inflamație/edem transmural, cât și modificări luminale tardive (stenoze, ocluzii, dilatații sau anevrisme). Conform recomandărilor EULAR 2023 pentru imagistica vasculitelor de vase mari, ecografia arterelor temporale și axilare este investigația imagistică de primă intenție la pacienții cu suspiciune de arterită cu celule gigante, dacă există expertiză și disponibilitate rapidă (Tabelul 3). Ca alternative pot fi utilizate IRM sau FDG-PET pentru evaluarea arterelor craniale și extracraniene, iar pentru arterita Takayasu metoda preferată este IRM. Evaluarea clinică și paraclinică a pacienților se face la 1-3 luni în primul an, la 3-6 luni în cel de-al doilea an și, ulterior, în condiții de remisiune, anual.
Tabelul 3. Recomandările EULAR pentru utilizarea imagisticii în vasculitele de vas mare, adaptat după Dejaco C, et al., Ann Rheum Dis 2024;83:741-751 (2023 update).
	Principii generale și recomandări EULAR 2023

	Principiul 1. La pacienții cu suspiciune de arterită cu celule gigante, imagistica precoce este recomandată pentru susținerea diagnosticului clinic, dar nu trebuie să întârzie inițierea tratamentului atunci când acesta este necesar.

	Principiul 2. Examinarea imagistică trebuie efectuată de personal cu experiență, cu echipament adecvat, proceduri operaționale standardizate și setări corespunzătoare tipului de examinare.

	Principiul 3. La pacienții cu probabilitate clinică mare și test imagistic pozitiv, diagnosticul de AGC poate fi stabilit fără biopsie sau explorări imagistice suplimentare. La cei cu probabilitate clinică mică și test imagistic negativ, diagnosticul este improbabil. În situațiile intermediare sau neconcludente sunt necesare teste suplimentare.

	1. Ecografia arterelor temporale și axilare trebuie considerată prima metodă imagistică pentru investigarea modificărilor inflamatorii murale la pacienții cu suspiciune de AGC.

	2. Ca alternativă la ecografie, FDG-PET sau IRM pot fi utilizate pentru evaluarea arterelor craniale și extracraniene la pacienții cu suspiciune de AGC.

	3. FDG-PET, iar alternativ IRM sau CT, pot fi utilizate pentru detectarea inflamației murale sau a modificărilor luminale ale arterelor extracraniene la pacienții cu suspiciune de AGC.

	4. La pacienții cu suspiciune de arterită Takayasu, IRM este metoda imagistică de primă intenție pentru evidențierea inflamației murale și/sau a modificărilor luminale.

	5. FDG-PET, CT și/sau ecografia pot fi utilizate ca metode imagistice alternative la pacienții cu suspiciune de arterită Takayasu, în funcție de disponibilitate, expertiză și teritoriul vascular evaluat.

	6. Angiografia convențională nu este recomandată de rutină pentru diagnosticul AGC sau AT, deoarece a fost în mare parte înlocuită de ecografie, IRM, CT și FDG-PET; rămâne utilă în principal când se planifică o intervenție endovasculară.

	7. La pacienții cu vasculită de vase mari la care este suspectată o recădere, ecografia, FDG-PET sau IRM pot fi utile pentru confirmarea sau infirmarea activității bolii, mai ales când markerii inflamatori sunt neinformativi. Imagistica nu este recomandată de rutină la pacienții în remisiune clinică și biologică.

	8. Pentru monitorizarea pe termen lung a leziunilor structurale, în special în zonele cu inflamație vasculară anterioară, pot fi utilizate angio-IRM, angio-CT sau ecografia, cu alegerea metodei și a frecvenței de monitorizare individualizată.



Diagnosticul pozitiv se stabilește pe baza suspiciunii clinice înalte, asociat cu manifestările de laborator și imagistice. De asemenea, biopsia de arteră temporală poate fi utilă pentru stabilirea diagnosticului de certitudine al AGC. 
[bookmark: _Hlk133863501]Criteriile de clasificare ACR/EULAR 2022 pentru arterita giganto-celulară adaptat după Ponte et al, Arthritis Rheumatol. 2022 se găsesc in Tabelul 4. Aspectele de care trebuie ținut cont la aplicarea criteriilor sunt:
- aceste criterii trebuie aplicate pentru a clasifica pacientul ca având arterită giganto-celulară atunci când diagnosticul de vasculită de vase mari sau medii a fost stabilit;
- anterior aplicării acestor criterii trebuie excluse cauze alternative care pot mima o vasculită.
Criteriile de clasificare sunt îndeplinite atunci când scorul obținut este ≥ 6 puncte. 
Tabelul 4. Criteriile de clasificare ACR/EULAR 2022 pentru arterita giganto-celulară adaptat după Ponte et al, Arthritis Rheumatol. 2022
	[bookmark: _Hlk133863330]CERINȚĂ OBLIGATORIE
- vârsta ≥ 50 de ani la momentul diagnosticului

	Criterii adiționale
Redoare matinală la nivelul regiunii gâtului sau umerilor +2
Pierdere bruscă a vederii +3
Claudicație a limbii sau maxilarului + 2
Durere temporală nou instalată +2
Durere la nivelul scalpului +2
Anormalii ale arterei temporale* +2

	Criterii de laborator, imagistice și histologice (biopsie)
Valoarea maximă a VSH ≥ 50 mm/h sau valoarea maximă a CRP ≥ 10 mg/L** +3
Biopsie pozitivă sau semnul haloului la ultrasonografia temporală*** +5
Afectare axilară bilaterală**** +2
Activitate PET-FDG la nivel aortic***** +2


*examinarea arterei temporale care evidențiază puls absent sau diminuat, sensibilitate sau creșterea consistenței locale (aspect de cordon indurat)
**valorile maxime ale VSH și CRP (proteina C reactivă) înaintea inițierii tratamentului.
***prezența fie a aspectului tipic de vasculită pe biopsia de arteră temporală sau semnul haloului ecografic. Nu există criterii histopatologice pentru a defini cert vasculita în urma biopsiei de arteră temporală. Prezența celulelor gigante, a infiltratului leucocitar cu mononucleate și fragmentarea laminei elastice interne au fost independent asociate cu interpretarea histologică de vasculită în cohorta DCVAS. Semnul haloului este definit de prezența unei îngroșări hipoecoice, omogene, a peretelui arterial la efectuarea ultrasonografiei.
****afectarea axilară bilaterală este definită ca lezare luminală (stenoză, ocluzie sau anevrism) evidențiată angiografic (CT, IRM sau cateterism) sau semnul haloului la ultrasonografie sau captare de fluorodeoxiglucoză (FDG) la PET-CT.
*****captare anormală de fluorodeoxiglucoză (FDG) la nivelul peretelui arterial (de exemplu, la inspecția vizuală mai mult decât captarea hepatică) la nivelul aortei toracice descendente și abdominale la PET-CT.

Scopul tratamentului este obținerea remisiunii, definită ca absența tuturor semnelor și simptomelor de boală, normalizarea markerilor de inflamație și, în cazul afectărilor extracraniene, absența evidențelor de stenoză sau dilatație progresivă. Remisiunea susținută este considerată atunci când se menține pentru minimum 6 luni.
Tratamentul presupune folosirea inițială a unor doze de prednison sau echivalent de 40–60 mg/zi. Dacă pacientul nu răspunde rapid se poate crește doza. În condițiile unei suspiciuni crescute de afectare oculară severă se poate iniția puls-terapie cu metilprednisolon 500-1000 mg/zi trei zile consecutiv urmată de 40-60 mg de prednison/echivalent. Scăderea dozei poate începe o dată cu rezolvarea semnelor și simptomelor de boală și normalizarea reactanților de fază acută, astfel încât la 2-3 luni doza să fie în jur de 15–20 mg/zi, în administrare unică, iar după un an ≤ 5 mg/zi. Datorită riscului crescut de recădere, doza de întreținere se menține 24 de luni, iar uneori, în cazuri selecționate, chiar și mai mult. La pacienții la care se utilizează terapii imunosupresoare adjuvante, metotrexat sau tocilizumab, doza de cortizon se poate scădea mai repede.
Tocilizumabul (anticorp monoclonal anti-receptor de IL-6) poate fi utilizat ca tratament adjuvant corticoterapiei, în special la pacienții cu risc crescut de recădere, boală recidivantă sau risc important de toxicitate cortizonică. Doza uzuală este de 162 mg subcutanat o dată pe săptămână, în asociere cu reducerea progresivă a glucocorticoizilor care în acest caz ar putea fi opriți după 26 de săptămâni. Durata tratamentului este, de regulă, de 12 luni, cu posibilitatea individualizării în funcție de activitatea bolii, recăderi, afectarea de vase mari și profilul de risc al pacientului.
Upadacitinibul (inhibitor de Janus kinază) reprezintă o altă opțiune terapeutică utilizată în asociere cu cortizonul permițând, de asemenea, scăderea progresivă cu posibilitatea de oprire la 26 de săptămâni. Doza recomandată este de 15 mg oral o dată pe zi. Poate fi luat în considerare la pacienții la care se urmărește reducerea expunerii la glucocorticoizi, inclusiv la cei cu risc crescut de toxicitate cortizonică sau cu boală recidivantă. După întreruperea corticosteroizilor, tratamentul poate fi continuat ca monoterapie, cu reevaluarea necesității de continuare după aproximativ 52 de săptămâni în funcție de activitatea bolii și de profilul individual de risc. În ambele situații, inițierea terapiei trebuie precedată de evaluarea riscului infecțios și a comorbidităților. Pentru upadacitinib se impune atenție suplimentară la riscul cardiovascular, tromboembolic, infecțios și neoplazic, mai ales la pacienții vârstnici.
Criteriile pentru includerea unui pacient în tratament (adaptat după Protocol terapeutic național corespunzător poziției nr. 45: L04AC07–L04AF03 — Arterita cu celule gigante publicat în Monitorul Oficial aprilie 2026):
· Diagnostic confirmat de arterită cu celule gigante (ACG).
· Forme active de boală, definite prin prezența semnelor și/sau simptomelor de ACG și/sau:
· VSH ≥ 30 mm/h
și/sau
· CRP ≥ limita superioară a valorilor normale.
Simptome sugestive de activitate a bolii — de exemplu:
· debut nou al cefaleei localizate persistente;
· simptome constituționale: scădere ponderală > 2 kg, febră joasă, fatigabilitate, transpirații nocturne;
· claudicație de mandibulă și/sau limbă;
· simptome vizuale acute: amauroză fugace, scăderea acuității vizuale, diplopie;
· simptome de polimialgie reumatică;
· claudicație de membre.
Semne sugestive de activitate a bolii — de exemplu:
· sensibilitate și/sau îngroșarea arterelor temporale superficiale, cu sau fără reducerea pulsațiilor;
· sensibilitatea scalpului;
· scăderea pulsului și/sau a tensiunii arteriale la nivelul membrelor superioare;
· modificări patologice la examinarea oftalmologică, inclusiv neuropatie optică ischemică anterioară, pareză/paralizie de nerv oculomotor sau ocluzie de arteră centrală a retinei.
Criterii de excludere
· ACG tratată anterior cu tocilizumab 162 mg, la care pacientul nu a răspuns.
· Valori inițiale ale ALT sau AST > 5 × LSN.
· Lipsa sau retragerea consimțământului pacientului față de tratament.
· Pierderea calității de asigurat.
Monitorizarea tratamentului cu tocilizumab 162 mg / upadacitinib 15 mg în ACG
Pacienții trebuie monitorizați periodic pentru:
· evaluarea răspunsului terapeutic;
· identificarea reacțiilor adverse;
· depistarea precoce a episoadelor de acutizare;
· ghidarea reducerii progresive a glucocorticoizilor.
Monitorizare clinică:
· cefalee nou apărută sau persistentă;
· claudicație mandibulară, linguală sau de membre;
· simptome vizuale;
· simptome constituționale;
· simptome de polimialgie reumatică;
· sensibilitate/îngroșare arteră temporală;
· diferențe de puls sau tensiune arterială între membre.
Monitorizare biologică:
· VSH, CRP;
· hemogramă;
· transaminaze;
· profil lipidic.
Pentru upadacitinib, se recomandă evaluarea suplimentară a riscului infecțios, cardiovascular, tromboembolic și neoplazic, mai ales la pacienții vârstnici sau cu factori de risc.
[bookmark: _Hlk63100401]Evaluarea eficacității: absența episoadelor de acutizare, definite prin reapariția semnelor/simptomelor de ACG și/sau VSH ≥ 30 mm/h și/sau CRP peste limita superioară a valorilor normale. În caz de acutizare a bolii, este necesară reevaluarea clinică și paraclinică a pacientului, cu ajustarea temporară a dozei de glucocorticoizi în funcție de severitatea manifestărilor. Tratamentul cu tocilizumab sau upadacitinib poate fi continuat dacă răspunsul terapeutic este considerat parțial și profilul de siguranță este favorabil. În absența unui răspuns adecvat, în cazul persistenței activității bolii sau la apariția unor reacții adverse relevante, se poate lua în considerare schimbarea strategiei terapeutice, inclusiv trecerea de la tocilizumab la upadacitinib sau invers, conform indicației medicului curant și după reevaluarea raportului beneficiu-risc.
[image: ]
	Figura 1. Algoritmul de tratament al AGC conform recomandărilor EULAR 2018, adaptat după Hellmich B, et al 2018 Ann Rheum Dis 2020
VASCULITELE DE VAS MIC ASOCIATE ANCA
Vasculitele ANCA pozitive sau ANCA-asociate sunt un grup de suferințe înrudite atât din punct de vedere al etiopatogeniei, al manifestărilor clinice, cât și paraclinice. Conform CHCC2012, sunt definite ca vasculite necrotizante, cu depozite imune minime sau fără, care afectează predominant vasele mici (capilare, venule, arteriole sau artere mici) și asociază pozitivitate de p-ANCA/anti-MPO sau c-ANCA/anti-PR3. Se precizează și faptul că nu toți pacienții sunt ANCA pozitivi, cu referire în special la GEPA la care acești anticorpi sunt identificați semnificativ mai rar decât la celelalte două forme. Seronegativitatea la întregul grup este în jur de 10%. Acesta cuprinde în momentul de față trei vasculite primare: granulomatoza cu poliangiită (GPA – fosta granulomatoză Wegener), granulomatoza eozinofilică cu poliangiită (GEPA – fostul sindrom Churg–Strauss) și poliangiita microscopică (PAM), la care se adaugă formele limitate la nivel renal și vasculita ANCA asociată medicamentelor (Tabelul 5). 
Tabelul 5. Definițiile Consensului Conferinței de la Chapel Hill 2012 pentru vasculitele ANCA pozitive, adaptat după Jennette et al în Arthritis Rheum 2012
	Granulomatoza cu poliangiită 
	Inflamație necrotizantă și granulomatoasă care afectează de obicei tractul respirator superior și inferior și vasculită necrotizantă care afectează predominant vasele medii și mici (capilare, venule, arteriole, artere și vene). Glomerulonefrita necrotizantă este frecventă.

	Granulomatoza eozinofilică cu poliangiită 
	Inflamație eozinofilică, necrotizantă și granulomatoasă, care afectează frecvent tractul respirator și vasculită necrotizantă care afectează predominant vasele mici și medii, asociată cu astm bronșic și eozinofilie. Prezența ANCA este identificată mai ales atunci când există afectare renală de tip glomerular.

	Poliangiita microscopică 
	Vasculită necrotizantă cu depozite imune minime sau fără prezența acestora, afectând predominant vasele mici (capilare, venule sau arteriole). Arterita necrotizantă care afectează vasele mici și medii poate fi prezentă. Glomerulonefrita necrotizantă este foarte frecvent întâlnită. Capilarita pulmonară poate apărea des. Inflamația granulomatoasă este absentă.



Manifestările clinice sunt foarte variate, de multe ori superpozabile și imposibil de diferențiat între forme. Semnele constituționale de tipul febrei/subfebrei, anorexiei sau scăderii în greutate sunt destul de probabile. Acestora li se adaugă manifestări musculo-scheletale de tipul mialgiilor sau artralgiilor/artritelor. Acestea din urmă afectează mai ales articulațiile mari ale membrelor inferioare. Au în special caracter oligoarticular și migrator. Afectarea cutanată este frecventă, are specificitate mai mare și poate orienta mai repede diagnosticul către o vasculită de vas mic, dar nu stabilește exact și tipul. Pot fi întâlnite leziuni de tip purpură palpabilă, placarde purpurice cu tendință la ulcerare, ulcerații, noduli subcutanați, vezicule, bule etc. Mucoasele pot fi și ele afectate cu ulcerații orale, mai rar genitale.
Afectarea neurologică, de tipul neuropatiilor periferice senzoriale sau motorii, este întâlnită la aproximativ 15% dintre pacienții cu GPA sau PAM. Mononevrita multiplex este înalt sugestivă pentru GEPA (45–75%). Manifestările oculare pot îmbrăca diverse forme, conjunctivite, episclerite, uveite, keratite, vasculite retiniene dar și pseudotumori retro-orbitale prin localizarea unor granuloame, în special la pacienții cu GPA. 
Afectarea renală de tip glomerulonefrită pauci-imună necrotizantă și crescentică este în general similară din punct de vedere histologic între cele trei tipuri de vasculite ANCA pozitive, dar este mai frecvent (77-85%) întâlnită în GPA și PAM. Poate fi manifestare de debut, în special în PAM, dar de cele mai multe ori apare în primul an de boală. Spectrul modificărilor clinice și de laborator poate fi variabil, de la hematurie asimptomatică până la glomerulonefrită rapid progresivă. Fără tratament, evoluția este rapidă spre insuficiență renală, fiind unul dintre factorii care influențează prognosticul.
Spectrul afectărilor pulmonare este foarte variabil, posibil cu anumite particularități pentru fiecare vasculită în parte. Există și cazuri în care este greu de diferențiat. Clinic pacienții pot avea tuse, dispnee, durere pleuritică, hemoptizie, semne ale hipoxemiei etc. Pot fi întâlnite leziuni nodulare (GPA), hemoragie alveolară 5–45%, afectare interstițială (în special în PAM 20–45%), sau în cazul GEPA astm bronșic și infiltrate eozinofilice. 

Tabelul 6. Particularități clinice ale principalelor forme de vasculite ANCA asociate
	
	GPA
	GEPA
	PAM

	DEBUT
	Insidios
	Insidios/stadializat
	Acut/supraacut

	RENAL
	Frecvent:
GNF necrotizantă
	Rar:
 GNF necrotizantă
	Frecvent: 
GNF necrotizantă

	PULMONAR
	Frecvent: 
Infiltrate pulmonare difuze sau nodulare
	Frecvent:
Astm/infiltrate fugace/rar noduli
	Frecvent:
Hemoragie alveolară

	ORL
	Frecvent (90%):
Distructivă
Înalt sugestiv: prăbușirea de sept nazal
	Frecvent:
Rinită alergică/polipoză
	Rar (35%):
Nondistructivă

	CARDIAC
	Rar
	Frecvent: 
25% pericardită
20% miocardită
Cauza de deces
	Rar

	DIGESTIV
	Frecvent:
Ușoară
	Frecvent: 30–60%
Perforație intestinală
Cauză de deces
	Frecvent: 30–60%
Ușoară



Modificările de laborator în condiții de activitate a bolii sunt reprezentate de sindrom inflamator. Mai putem să identificăm anemie normocromă, normocitară, trombocitoză reactivă, eventual leucocitoză. În mod particular, pacienții cu GEPA au hipereozinofilie, frecvent peste 1500 elemente/mm3 precum și valori crescute ale imunoglobulinelor E. La cei cu afectare glomerulară întâlnim hematurie, cilindrii hematici, proteinurie frecvent de rang nefrotic dar și retenție azotată în cazurile severe. Evaluarea imagistică, în special tomografia computerizată pulmonară este foarte utilă pentru evaluarea extensiei și tipului lezional, dar și pentru monitorizarea răspunsului la tratament.
Prezența ANCA este marker serologic important al GPA și PAM, în timp ce în cazul GEPA acești anticorpi pot lipsi. Sunt determinați prin imunofluorescență (IF) sau prin metode antigen-specifice de tip ELISA (enzyme-linked immunosorbent assay). IF generează două tipuri majore de patternuri, p-ANCA (perinuclear) cu antigen țintă mieloperoxidaza și c-ANCA (citoplasmic) cu țintă antigenică proteinaza-3. Anticorpii de tip p-ANCA/anti-MPO pot fi întâlniți la 60–80% dintre pacienții cu poliangiita microscopică (PAM), la 20–40% dintre cei cu granulomatoza eozinofilică cu poliangiită (GEPA) dar și în lupusul eritematos sistemic, sindromul Sjögren, poliartrita reumatoidă sau administrarea anumitor medicamente (propiltiouracil, minociclină, hidralazină etc). Anticorpii de tip c-ANCA/anti-PR3 sunt înalt specifici (80–90%) și sensibili pentru granulomatoza cu poliangiită forma sistemică clinic activă. Nivelul lor pare a corela cu activitatea bolii.
Diagnosticul pozitiv este susținut de prezența manifestărilor clinice sugestive pentru fiecare formă în parte, asociate cu sindrom inflamator bine reprezentat, imagistică și pozitivitate de ANCA. Ideal, atunci când este posibil ar trebui efectuată biopsie cu dovada prezenței inflamației vasculare sau identificarea aspectului granulomatos. 
În anul 2022 au fost publicate noile criterii ACR/EULAR pentru fiecare dintre cele trei vasculite ANCA pozitive. Este vorba de criterii care trebuie aplicate pentru a putea clasifica un pacient cu o anume formă atunci când diagnosticul de vasculită de vas mediu sau mic a fost deja stabilit (Tabelul 7, Tabelul 8, Tabelul 9). 
Tabelul 7. Criteriile de clasificare ACR/EULAR 2022 pentru granulomatoza cu poliangiită*, adaptate după Robson JC et al, Ann Rheum Dis 2022
	CRITERII CLINICE
	Punctaj

	Afectarea nazală (epistaxis, cruste, ulcere, congestie, defecte septale sau perforație de sept nazal)
	+3

	Afectare a cartilajelor (inflamație a cartilajului urechii sau nazal, voce răgușită sau stridor, afectare endobronșică, deformare în șa a nasului)
	+2

	Pierdere de auz 
	+1

	CRITERII DE LABORATOR, IMAGISTICE sau HISTOLOGICE
	

	Pozitivitate c-ANCA sau anticorpi anti-proteinaza 3
	+5

	Noduli, mase pulmonare sau cavități la imagistica pulmonară
	+2

	Granuloame, inflamație granulomatoasă extravasculară sau celule gigante la biopsie
	+2

	Inflamație, consolidare sau efuziuni ale sinusurilor nazale sau paranazale, mastoidită la imagistică
	+1

	Glomerulonefrită pauci-imună la biopsia renală
	+1

	Pozitivitate p-ANCA sau anti-MPO
	-1

	Eozinofilie ≥ 1 × 10⁹/L
	-4


[bookmark: _Hlk135852647]*Pentru clasificarea drept GPA este necesar un scor ≥5
Tabelul 8. Criteriile de clasificare ACR/EULAR pentru poliangiita microscopică*, adaptate după Suppiah R et al, Ann Rheum Dis 2022
	CRITERII CLINICE
	

	Afectarea nazală (epistaxis, cruste, ulcere, congestie, defecte septale sau perforație de sept nazal)
	-3

	CRITERII DE LABORATOR, IMAGISTICE sau HISTOLOGICE
	

	Pozitivitate p-ANCA sau anti-MPO
	+6

	Fibroză sau afectare interstițială la imagistica pulmonară
	+3

	Glomerulonefrită pauci-imună la biopsia renală
	+3

	Pozitivitate c-ANCA sau anti-PR3
	-1

	Eozinofilie ≥ 1 × 10⁹/L
	-4


[bookmark: _Hlk135853279]*Pentru clasificarea drept PAM este necesar un scor ≥5
Tabelul 9. Criteriile de clasificare ACR/EULAR pentru granulomatoza eozinofilică cu poliangiită*, adaptate după Grayson PC et al, Ann Rheum Dis 2022
	CRITERII CLINICE
	

	Boală obstructivă de căi aeriene
	+3

	Polipoză nazală
	+3

	Mononevrită multiplex
	+1

	CRITERII DE LABORATOR, IMAGISTICE sau HISTOLOGICE
	

	Eozinofilie ≥ 1 × 10⁹/L
	+5

	Biopsie cu inflamație eozinofilică predominant extravasculară
	+2

	Pozitivitate de c-ANCA sau anti-PR3
	-3

	Hematurie
	-1


*Pentru clasificarea drept GEPA este necesar un scor ≥6
Tratamentul cuprinde obligatoriu două faze, inducția și menținerea remisiunii. În formele severe, amenințătoare de viață sau cu potențial de lezare de organ (glomerulonefrită, hemoragie alveolară, ischemie mezenterică, afectare retro-orbitală, mononevrită multiplex etc) se folosește de la început tratament agresiv ce combină corticoterapia în doză mare cu un imunomodulator de tipul ciclofosfamidei sau rituximabului. Rituximabul este de preferat în cazul celor cu recădere. În formele non-amenințătoare de viață sau de organ, se poate folosi rituximab, sau ca alternative, metotrexat sau micofenolat mofetil.
Modul de administrare al corticoterapiei a suferit recent mici modificări în condițiile în care date recente (cohorta de pacienți din studiul PEXIVAS) au arătat că dozele foarte mari nu sunt superioare ca eficiență dar cresc riscul de efecte adverse. Din acest motiv se preferă inițierea cu 50–75 mg/zi cu scădere progresivă după 3–4 săptămâni astfel încât la 3 luni să se ajungă la 7,5–15 mg/zi și la 6 luni la 5 mg/zi. Se poate recurge și la puls-terapie cu metilprednisolon (7,5-15 mg/kgc i.v. repetat la 24 de ore pentru 1–3 zile). În general, tratamentul cu cortizon se menține 6–18 luni (Tabelul 10). 
Tabelul 10. Schemă de reducere a dozei de cortizon - adaptat după schema redusă de glucocorticoizi utilizată în PEXIVAS și preluată în recomandările EULAR pentru managementul vasculitelor ANCA asociate
	Perioada de tratament
	< 50 kg
	50–75 kg
	> 75 kg

	Puls i.v. metilprednisolon
	1–3 g total
	1–3 g total
	1–3 g total

	Săptămâna 1
	50
	60
	75

	Săptămâna 2
	25
	30
	40

	Săptămânile 3–4
	20
	25
	30

	Săptămânile 5–6
	15
	20
	25

	Săptămânile 7–8
	12,5
	15
	20

	Săptămânile 9–10
	10
	12,5
	15

	Săptămânile 11–12
	7,5
	10
	12,5

	Săptămânile 13–14
	6
	7,5
	10

	Săptămânile 15–16
	5
	5
	7,5

	Săptămânile 17–18
	5
	5
	7,5

	Săptămânile 19–20
	5
	5
	5

	Săptămânile 21–22
	5
	5
	5

	Săptămânile 23–52
	5
	5
	5

	După săptămâna 52
	individualizat
	individualizat
	individualizat


Notă practică: schema urmărește atingerea dozei de aproximativ 5 mg/zi prednison/prednisolon echivalent în 4–5 luni; ulterior, continuarea sau oprirea glucocorticoizilor se individualizează în funcție de activitatea bolii, riscul de recădere, comorbidități și tratamentul imunosupresor asociat.

Administrarea de ciclofosfamidă se poate face oral, 2 mg/kgc/zi (aspect care nu mai este menționat în ultimele ghiduri internaționale), dar cu o doză cumulativă mai mare, sau i.v. 15 mg/kgc/zi la 14 zile pentru primele 3 doze, apoi 15 mg/kgc la 21 zile minim 3 doze. Necesită precauții legate de leucopenie, care apare la 10–14 zile, dar și de riscul de cistită hemoragică și carcinom scuamos al vezicii urinare din cauza efectului toxic al unui metabolit al acesteia, acroleina. O hidratare adecvată și utilizarea de sodiu 2-mercaptoetansulfonat (MESNA) care leagă acroleina previn acest efect nedorit. Nu în ultimul rând, o problemă majoră a acestui medicament este faptul că poate induce infertilitate. Doza cumulativă maximă admisă este de 25 g. 
În formele cu afectare renală sau pulmonară severă, se poate lua în considerare și plasmafereza. Totuși, cel puțin pentru afectarea renală se pare că nu modifică rata de mortalitate sau evoluția spre insuficiență renală terminală.
Rituximabul este un anticorp monoclonal himeric anti-CD20, administrat în doză de 375 mg/m² i.v. săptămânal, timp de 4 săptămâni consecutiv. Este acceptată și varianta de 1 g la 2 săptămâni pentru două cure. Tratamentul este indicat în formele active, amenințătoare de organ sau de viață, cu scor de activitate BVAS ≥ 3, incluzând afectare renală severă și progresivă, afectare pulmonară severă (inclusiv hemoragie alveolară), afectare gastrointestinală, cardiacă, neurologică sau oculară severă și progresivă. În cazul pacienților seronegativi este necesară confirmarea histologică a diagnosticului.
Rituximabul este de preferat față de ciclofosfamidă în situațiile în care se urmărește reducerea toxicității cumulative, inclusiv prezervarea fertilității la ambele sexe și reducerea riscului de neoplazii asociat expunerii la ciclofosfamidă. De asemenea, la pacienții cu recădere, studiul RAVE a demonstrat superioritatea biologicului în fața agentului alchilant.
Ca în cazul altor biologice, anterior inițierii RTX este necesar screening infecțios pentru tuberculoză latentă (istoricul de boală și de contact, examen clinic, radiografie pulmonară și test IGRA/QuantiFERON) și pentru infecții cronice cu virusuri hepatitice B și C (AgHBs, anti-HBs, anti-HBc IgG și anti-HCV). În cazul markerilor virali pozitivi sau al testării pozitive pentru tuberculoză latentă, inițierea tratamentului se face numai după evaluare de specialitate și aplicarea măsurilor profilactice corespunzătoare.
Durata etapei de inducție este de 3–6 luni, ținta terapeutică fiind obținerea remisiunii, definită prin absența activității bolii, cu scor BVAS = 0, ideal fără glucocorticoizi. Evaluarea răspunsului la rituximab în inducția remisiunii se realizează la 8, 16 și 24 de săptămâni de la inițiere, prin examen clinic, investigații biologice — hemoleucogramă, VSH, CRP, uree, creatinină, acid uric, sumar de urină, proteinurie, rata filtrării glomerulare, evaluarea activității bolii prin scorul BVAS și evaluarea afectării structurale prin VDI. Intervalul de monitorizare pentru ANCA este de 24 de săptămâni. 
Pentru menținerea remisiunii, se poate utiliza rituximab, azatioprină sau metotrexat. Rituximabul este tratamentul de elecție la pacienții cu GPA și PAM înalt activă după inducția remisiunii cu rituximab sau ciclofosfamidă. Schema recomandată constă în două perfuzii de 500 mg intravenos, administrate la interval de 2 săptămâni, urmate de 500 mg intravenos la fiecare 24 de săptămâni. În cazul recăderilor, intervalul de administrare poate fi redus la 4 luni sau doza poate fi crescută la 1 g la 6 luni. Tratamentul de menținere se recomandă pentru minimum 24 de luni după obținerea remisiunii, cu posibilitatea prelungirii până la 5 ani la pacienții cu risc crescut de recurență. 
 Pentru pacienții tratați cu imunosupresoare, se recomandă utilizarea de trimetoprim–sulfametoxazol în vederea profilaxiei infecției cu Pneumocystis jirovecii. 
Vasculitele ANCA asociate sunt boli deosebit de severe, evoluția naturală presupunând o mortalitate de 80% la 12 luni. Cu tratament, mortalitatea scade însă la 25% la 5 ani. Chiar și atunci când intră în remisiune evoluția este caracterizată de o rată de recădere de 50–70%.
Prognosticul este influențat de rapiditatea diagnosticului și intervenției terapeutice dar și de complicațiile legate de boală și tratament (rată crescută de infecții asociată tratamentului imunosupresor, rată mai mare de neoplazii, în special carcinom scuamos de vezică urinară la cei tratați cu ciclofosfamidă etc). Scorul prognostic pentru vasculitele necrotizante (vezi tabelul de mai jos) se poate aplica și vasculitelor ANCA asociate. Scorul corelează cu creșterea mortalității atunci când este mai mare decât 2.
Tabelul 11. Scorul prognostic al vasculitelor necrotizante, adaptat după Guillevin et al, 2011
	Factori asociați cu mortalitatea
	Puncte

	Insuficiență renală (valoarea creatininei serice > 1,7 mg/dL)
	1

	Afectare gastro-intestinală
	1

	Afectare cardiacă
	1

	Vârsta peste 65 de ani
	1

	Absența manifestărilor ORL
	1

        Diagnostic  de  de AGC  activã   Puls - teapie metilprednisolon 0,25 - 1 g/zi 3  zile consecutiv Prezenţa manifest ã rilor vizuale datorate AGC   Iniţiere GC 40 -60 mg/zi  şi  Risc pentru apariţia efectelor adverse legate de GC  Iniţiere GC 40 -60 mg/zi şi mergi direct la faza II  Sc ãdere GC la 15-20 mg/zi  în 2-3  luni şi apoi la sub 5 mg/zi  dup ã un an   Atingerea ţintei   Continu ã sc ãderea dozei de CS Nu  Rec ã dere  major ã  Rec ã dere  minor ã  Creştere GC  la  40 - 60  mg/zi  Creştere GC la ultima  doz ã eficient ã  Iniţiere tocilizumab (TCZ)  sau metotrexat (MTX)   Sc ãdere progresiv ã GC  (la  0 mg la 6 luni pentru Tocilizumab )  Atingerea ţintei FAZA I FAZA II  Sc ãdere TCZ sau MTX Da            Consult  într -un  centru de  expertiz ã    Da Nu


